Projekte vir kinders se veiligheid in Helenvale goed op dreef | News24
Projekte vir kinders se veiligheid in Helenvale goed op dreef
< Bouers is druk besig aan die Slange-en-lere-roete vir kinders in Helenvale.Foto:TONY KLAASEN
TE midde van bendegeweld en skole wat as gevolg daarvan deur ouers gesluit word, is drie infrastruktuurprojekte wat op kinders se veiligheid gerig is, in Helenvale in Port Elizabeth op dreef.
Luvuyo Bangazi, woordvoerder van die Madibabaai-ontwikkelingsagentskap (MBDA), sê die drie projekte is deel van die groter SPUU-projek (veiligheid en vrede deur stedelike opknapping) in oorleg met die Deutsche KfW-bank. Die projek word deur die MBDA namens die Nelson Mandelabaai-munisipaliteit bedryf.
“Die vyf komponente van die projek is die verbetering van openbare ruimtes en infrastruktuur, die bevordering van jeugontwikkeling, veiliger skole, die voorkoming van huishoudelike geweld en ’n strategiese plan vir behuising.”
Die drie infrastruktuurprojekte word die Gedigte-roete Musiek-roete en die Slange-en-lere-roete genoem.
Thandi Mafu, SPUU-projekbestuurder, sê die ooreenkoms is dat die munisipaliteit elke rand van die R71 miljoen wat KfW vir die projek skenk, moet ewenaar. Dit hoef nie in geld te wees nie, maar op ander maniere soos vennootskappe met ander departemente en organisasies.
“Die idee van die Gedigte-roete is om kinders van die Hillcrest Primary School op een sypaa-djie met hul ouerhuise te verbind.
“Die Gedigte-roete verbind ook die inwoners met Stanfordweg. Dié roete is nie net van gewone betonblokke nie, maar in die openinge gaan gedigte in betonpanele vasgemessel word wat deur die kinders van Helenvale self geskryf is.
“Die meeste van die gedigte handel oor óf geweld, óf onderwys, óf oor wat in Helenvale aan die gang is,” sê Mafu.
Volgens haar gaan straatligte ook aangebring word.
Die tweede projek – die Musiek-roete – is in gangetjies tussen die huise.
“Dit is waar al die bendegeweld gewoonlik plaasvind. Die roete verbind die Bayview Primary School se leerlinge met hul huise,” sê Mafu.
Die roete wat uit mosaïekkuns bestaan, begin met die volkslied, gevolg deur die klawers van ’n klavier en dit eindig met ’n kitaar.
Mary-Anne Kella, ’n vryskut mosaïekkunstenaar, staan aan die stuur van die Musiek-roete.
“Ek is van die Noord-Kaap, maar is al geruime tyd in Port Elizabeth omdat ek mosaïekontwerp aan die Nelson Mandela-Universiteit studeer het.
“Die projek bied baie bevrediging. Ek het baie uitdagings verwag omdat ek ook opleiding aan werkers verskaf. Die mosaïek word op ’n ander plek geskep en na die roete vervoer en dan moet dit aangebring word.”
Die derde roete is die Slange-en-lere roete.
“Dit gaan ’n mooi speelomgewing vir kinders bied. Mosaïekkuns gaan ook op hierdie roete aangebring word. Hier is nog baie werk te doen omdat die grond bewerk moes word,” sê Mafu.
Volgens haar is ’n verandering in die mense se denkwyse die belangrikste. “Infrastruktuurprojekte is bykomend daartoe. Jy kan al die infrastruktuurprojekte bekend stel, maar as mense se manier van dink nie verander nie, sal hulle die infrastruktuur verniel en beskadig.”
Die voltooiingsdatum van die SPUU-projek is van Januarie 2018 tot Januarie 2020 uitgestel.
Mali Mtima, woordvoerder van die Oos-Kaapse onderwysdepartement, sê die departement hou tot in die laatnag vergaderings om die probleem met deelnemende skole in Helenvale op te los.